Túsundtals boyur, rekaviður, ein aliringur og annað, ið ikki hoyir til í vakra umhvørvinum, skrivar kommunan í skrivi sent miðlunum. Teir báðir, Otto Gram, lærari í Tvøroyrar Skúla og Petur Martin Johannesen, organistur og lærari á Suðuroyar Musikkskúla, sótu tíðliga í vetur á lærarastovuni í Tvøroyrar Skúla og prátaðu um leyst og fast. Tosið kom inn á Trongisvágsbotn og hvussu dálkað har var. Kristina Kambskarð Sørensen, forkvinna í Trivnaðar- og Umhvørvisnevnd Tvøroyrar Kommunu, skipaði fyri fundi og setti harvið kommunala apparatið í gongd. Otto og Petur Martin høvdu frá byrjan av eina nágreiniliga ætlan fyri, hvussu tiltakið skuldi samskipast og hesum hava teir hildið fast í. Beinanvegin bleiv tosað við Hagastýrið fyri Botnhaga og eisini har, var stór vælvild víst ætlanini. Í staðin fyri at partarnir arbeiddu hvør fyri seg, bleiv beinanvegin gjørt av, at partarnir skuldu arbeiða saman. Sostatt er hetta ein samanrenning av fleiri áhugapørtum, ið nú leygardagin fer at rudda. Otto sigur, at vælvildin hevur verið heilt einastandandi. IRF ger hetta uttan kostnað, sambært Kristinu Kambskarð Sørensen, forkvinnu í IRF. Privatar fyritøkur og reiðaríir hava eisini stuðlað tiltakinum fíggjarliga. Tvøroyrar Kommuna hevur verið við allan vegin og eigur hon stóra tøkk fyri tað, sigur Otto. Vit kunnu leggja afturat, at tað er ikki serliga trupult at ganga oman í Trongisvágsbotn, hóast kanska tungt fyri summi. Tó, um gingið verður soleiðis, sum fyriskipararnir ráða til so nýtist eingin at stúra. Latið tykkum í eftir umstøðunum og møtið upp í góðari tíð. Farið verður avstað kl. 09: 30, sigur kommunan. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg